AGRI WES-KAAP VEREER LANDBOU-SWAARGEWIGTE | Agri
Agri Wes-Kaap het tydens die jaarlikse kongresdinee op Woensdag 26 Julie spesiale oorkondes oorhandig aan persone wat die landbousektor in die Wes-Kaap oor jare gedien het en diep spore in die landbou getrap het.
Mnre André Roux en Callie van den Heever tree vanjaar af by die Wes-Kaap se Departement van Landbou. Mnre Nic Opperman en Johan Pienaar het ook vanjaar uit diens van Agri SA getree, onderskeidelik as Direkteur van Natuurlike Hulpbronne en Adjunk Uitvoerende Direkteur.
Mnr Nic Opperman was die afgelope 36 jaar ŉ baie goeie vriend van die landbou. Sy landbou-loopbaan het in 1982 as bedryfsbestuurder by die TLU begin, en in 1996 is hy aangestel as Direkteur van Natuurlike Hulpbronne by Agri SA.
Agri Wes-Kaap wil Nic graag vereer vir sy rol om beleid vir landbouers te beding, veral met betrekking tot volhoubare landbou-ontwikkeling, grondhervorming en boer-ontwikkeling; watersake en energie-sake met ŉ belangstelling in hernubare energie.
Sy insette en betrokkenheid om landbou se belange te bevorder, strek tot in die buiteland. As verteenwoordiger van Agri SA was hy gereeld deel van die internasionale landbouprodusente-organisasie se onderhandelingspan oor volhoubare landbou, hernubare energie en selfs van die COP-berade in verskeie wêreldstede.
Plaaslik het hy Agri SA in onder meer BUSA, SANCIO, WNK en verskeie staatsdepartemente verteenwoordig. Nic se uitgangspunt was nog altyd dat dit vir hom belangrik is om mense reguit en eerlik in die oë te kyk. Hoewel ons van hom afskeid neem, weet ons sy kundigheid gaan nog lank vir die landbou beskikbaar wees.
Johan Pienaar het diep spore getrap, nie alleen in georganiseerde landbou nie, maar in vele van die instansies waar hy vir produsente se wel en weë geargumenteer het.
Ons ken Johan, afgetrede Adjunk Uitvoerende Direkteur van Agri SA, as ‘n persoon wat in sy loopbaan gereeld sy kundigheid uitgebrei het. Hy het nooit geskroom om homself verder te bekwaam om ‘n beter diens te kan lewer nie. Met vele kommissies van ondersoek, inligting oor buitelandse sendings, landbou-ooreenkomste en die regtrek van wette wat landbou benadeel, was hy binne-in die geveg. Sy kundigheid is gereeld gesoek deur buite-instansies en die regering van die dag waar hy gehelp het om reg en regverdigheid te laat seevier.
Hy het op ‘n wye veld bydraes gelewer: die landbou-handelsforum, kommitee vir landbouversekering, Nedlac/Busa, die Agri BEE bestuurskomitee, interdepartementele rampbestuurforums, en vele ekonomiese forums om landbou se saak te stel.
Agri Wes-Kaap bedank graag vir Johan Pienaar vir die spoor wat hy in landbou getrap het, vir die ondersteuning wat ons van hom gekry het, en die positiewe bydra wat hy ook tot Agri Wes-Kaap gemaak het. Ons as sy kollegas sal dit altyd onthou.
Dit is ‘n voorreg om vir André Roux te vereer vir sy bydra tot die landbousektor en vir sy besonderse, beskeie en menswaardige manier om landbou-uitdagings te beredder.
In sy loopbaan by die Departement van Waterwese en Bosbou tussen 1970 en 1995 was hy onder meer die Resident Ingenieur tydens die konstruksie van die Roodekoppiesdam.
Van 1996 af is hy in diens van die Wes-Kaapse Provinsiale Departement van Landbou; aanvanklik as Hoof Ingenieur by Ingenieursdienste en sedert 2007 as die Direkteur van die Program Volhoubare Hulpbronbestuur.
In sy loopbaan van 42 jaar het André deurgaans op uitsonderlike wyse tot die ontwikkeling van landbou bygedra. Dit is toe te skryf aan sy intellek, harde werk en toewyding, ‘n bereidwilligheid om deel te neem, sy breedvoerige kundigheid en ondervinding. Hy het baie waardevolle insette gelewer om die konsepwaterwet van 1996 meer aanvaarbaar vir die landbousektor te kry. Sy insette en kommentaar het bygedra om die watergebruikers in die landbousektor se waterregte te beskerm.
By die Departement van Landbou het hy hom toegespits op volhoubare hulpbronbestuur, landbou-ingenieurswese en LandCare, water en besproeiing, dierebehuising, hanteringsfasiliteite en afvalhantering, meganisasie en bewaringsboerdery, waardetoevoeging op die plaas, grondbewaring, dreinering en die Fruitlook-satellietprogram vir doeltreffende besproeiing.
Dit is onmoontlik om André se bydrae tot die landbou op te som. Sy uitgebreide kennis van landbou maak dat hy die omvang van landbouskade weens natuurlike rampe kan bepaal en kwantifiseer om fondse vir ramphulp te kry, soos pas weer met die huidige droogte wat ons beleef.
Hy het in 2011 die SABI Goue Medalje toekenning ontvang as die persoon in Suid-Afrika wat die grootste bydrae tot besproeiing en doeltreffend waterbenutting in die landbousektor gelewer het.
In 2016 is hy deur die Landbouskrywers as die Wes-Kaap se Landboukundige van die Jaar aangewys.
Hy dien ook reeds baie jare op die Agri Wes-Kaap Natuurlike Hulpbronne Komitee waar hy waardevolle insette lewer tot beleidsformulering en samewerking en koordinering tussen die departement en Agri Wes-Kaap te versterk.
CALLIE VAN DEN HEEVER
Callie het in 1995 in die Wes-Kaap aangekom van die Oos-Kaap af. Hy was van dag een af baie nou betrokke by Elsenburg se grondbewaringsdienste aan landbouers. Dit het ingesluit die tegniese nasiening van grondbewaringswerke soos dreinering, heinings, veesuipings, kontoere, stuwalle en skanskorwe, of gabions soos wat ons dit ken, wat nodig was om die subsidies goed te keur. Terwyl die departement fondse vir subsidies gehad het, is ‘n baie belangrike ondersteuningsdiens aan die landbousektor gelewer deur die ondersteuning met grondbewaringswerke, waarby Callie ‘n groot rol gespeel het. Nadat die subsidiefondse opgedroog het, het hy voortgegaan met die tegniese ondersteuning van grondbewaringswerke.
Die afgelope 12 plus jare was Callie nóú betrokke by die ondersteuning van die landbousektor tydens rampe soos droogte, vloede en brande en het hy multi-miljoen rand se ramphulpfondse bestuur. Deur sy ywer en toegewydheid is gróót getalle boere die afgelope meer as ‘n dekade gehelp met ondersteuning om droogtes te kan hanteer deur middel van aankope van voer en herstelwerke na vloed- en brandskades.
Dienslewering aan die landbousektor was altyd ‘n groot prioriteit vir Callie en hy het baie nagte en naweke omgewerk, sonder enige vergoeding, om seker te maak dat die hulp so vinnig as moontlik aan die landbousektor gegee kan word. Sy vermoë om menslike verhoudings te koester en uit te bou, veral met die personeel van die nasionale departement, het die afgelope 12 jaar ‘n enorme rol gespeel in die toekenning van fondse vir rampbestuurondersteuning. Sonder hierdie goeie verhoudings sou daar beslis baie minder fondse aan die provinsie beskikbaar gestel gewees het vir rampverligting.